Kersparade-ongeluk word nie met terreur verbind nie‘n Afgesperde straat in Waukesha. (Foto: Getty Images via AFP) Daar is nie enige teken dat terrorisme met ŉ voorval in Wisconsin in die VSA verbind kan word waar ŉ motor deur versperrings gebars en in ŉ Kersparade ingeploeg het nie. Maroela Media het vroeër berig minstens vyf persone is Sondagaand dood en meer as 40 beseer in die voorval in Waukesha, Wisconsin. Die bestuurder van ŉ rooi sportnutsvoertuig het in ŉ groep mans, vroue en kinders ingeploeg. Daar was onmiddellik kommer dat dit ŉ doelbewuste aanval was. CNN en NBC het egter albei berig wetstoepassers sê daar is nie enige verbintenis met terrorisme in dié stadium nie. Verskeie plaaslike mediahuise het berig ondersoekbeamptes sê daar is tekens dat die bestuurder van ŉ ander voorval gevlug het. ŉ Persoon wat moontlik die polisie in hul ondersoek kan bystaan, is in aanhouding. Die voertuig is ook geskut en daar is nie enige ander bedreiging vir die gemeenskap nie. NBC het die man as Darrell Brooks geïdentifiseer, ŉ 39-jarige man van Wisconsin. Hy word tans ondervra, maar is nog nie aangekla van enige misdaad nie en word ook nie ŉ verdagte genoem nie. ‘n Verlate straat in Waukesha ná die voorval tydens ‘n Kersparade. (Foto: Getty Images via AFP) Corey Montiho, ŉ distriksraadslid van ŉ skool in die woonbuurt in Milwaukee, was by ŉ nabygeleë restaurant toe hy gehoor het sy dogter se jong dansgroep is getref. “Daar het oral pom-poms en skoene rondgelê en warm sjokolade wat gemors is,” het hy aan die Milwaukee Journal Sentinel gesê. “Ek het van een liggaam na ŉ ander gegaan om my dogter te vind. My vrou en twee dogters is byna getref.” Burgemeester Shawn Reilly het dit ŉ “verskriklike, sinnelose daad” genoem. Wisconsin-goewerneur Tony Evers het opdrag gegee dat vlae reg oor die staat halfstok sal hang. “Ons bly bid vir die Waukesha-gemeenskap en die kinders, geliefdes, en bure wie se lewens vir altyd verander is,” het Evers Maandag op Twitter gesê. Skool-orkeste en ander groepe het aan die parade deelgeneem met talle toeskouers in Mainstraat. Elf volwassenes en 12 kinders is na ses hospitale in die omgewing geneem, het Steven Howard, hoof van die brandweer, gesê. Tydens die voorval het ŉ polisiebeampte op die voertuig gevuur in ŉ poging om dit tot stilstand te bring, het owerhede bygevoeg. Skole en die stadsaal bly Maandag gesluit.